Bjarne Laustsen (S), 2006-10-27:
Jeg har den opfattelse, at det lovforslag her er en klar udløber af fiskeriaftalen fra sidste år, som Socialdemokratiet og resten af oppositionen ikke er en del af.
Da vi mødte op til de såkaldte forhandlinger, var der lavet en aftale mellem regeringen og Dansk Folkeparti, og så er det så som så med forhandlinger.
Derfor kan jeg også lige så godt sige her fra starten af, at hvis man ønsker, at vi skal være med i den her aftale, så skal der godt nok nogle andre boller på suppen.
Det tror jeg heller ikke den øvrige opposition har været.
Det ville da være spændende at høre, om det er tilfældet.
Det er jo en sag, og det kan man også se i medierne, hvor man har gjort et stort nummer ud af at gå ud og fortælle, at det er regeringen og Dansk Folkeparti, der står for den største satsning i dansk fiskeri.
Man pynter sig også med lånte fjer, for det er jo kun halvdelen af pengene, man eventuelt selv skal ud at finde, resten får man fra EU.
Det er fint, at man vil gå ind og gøre noget på nogle bestemte områder her.
Spørgsmålet er, hvordan og hvorledes man gør det.
Det, der er problemet med hensyn til fiskeriet, er, at vi ikke er sikre på, at dansk fiskeri går i den rigtige retning, og det er først og fremmest, fordi vi jo ikke engang kender det endelige udkomme af fiskeriaftalen endnu.
De enkelte fartøjsejere ved jo endnu ikke præcis, hvilken andel de får, og der er stadig væk mulighed for, at der kan blive ændret i tingene.
Derfor kan den måde, hvor man deler ud til de nuværende fiskere på, synes at være meget smart, men på den måde sker der en voldsom kapitalisering i fiskeriet.
Vi har ikke set tallene på det endnu, men jeg vil garantere for, at den vækst og den optimisme, der er i fiskeriet, har kørt via bankerne.
Der bliver virkelig taget lån hjem, for fiskerne har jo ikke haft pengene.
De har lånt sig til de kvoter, som de har været ude og købe.
Det kan være, at det er en god idé at gøre det, men den eneste måde, man i fremtiden kan få lov at fiske på, er ved at gå ud og købe fleksibiliteten.
Danmarks frie, liberale erhverv nr. 1 er totalt kapitaliseret, og det er et spørgsmål om, hvem der har den største tegnebog.
Det kunne også diskuteres, om vi gør nok for at sikre kystsamfundene i den aftale, der ligger der.
Det er der i hvert fald meget tvivl om.
Det er også et spørgsmål, når man laver det her, om det foregår på den rigtige måde.
Vi synes jo, at det havde været langt bedre, at man lagde op til noget mere selvforvaltning, og jeg kunne da lige spørge ministeren: Hvad koster det egentlig at kontrollere fiskerierhvervet i Danmark med kontrol, forskning osv.?
Hvad er det, samfundet betaler dertil?
Det står i aftalen, at man kan overveje at gøre det.
Det er i hvert fald en af årsagerne til, at Socialdemokratiet ikke er med i aftalen, altså at man ikke betaler en afgift for at få lov at fiske, for vi har den opfattelse i Socialdemokratiet, at havets ressourcer er samfundets.
De fiskere, der er her, har ret til at fiske, men vi ville gerne have været med til at lave et system, ikke fordi der skal flere penge i statskassen, der så kunne bruges til skattenedsættelser osv., det er ikke det; næh, det er et spørgsmål om at få en større forvaltning, selektivitet, bæredygtighed osv. ind i dansk fiskeri.
Derfor kan man ikke sige andet om det lovforslag her, end at der er en masse bemyndigelser til ministeren.
Det kan vi godt være betænkelige over, og det vil vi gerne have kredset ind i udvalgsarbejdet.
Der er behov for at give tilskud til investeringer i flåden, ikke så meget til ophugning, det er vi helt enige i, men der er behov for, at vi har en bedre håndtering af fisken, så fiskerne for de der knappe ressourcer kan få en bedre fisk, bedre forædling osv., og derfor er der også behov for investering i havnene.
Vi er helt enige i, at det er en god idé.
Vi ved også, at akvakultur kan være ganske udmærket, og der er mange projekter derude, som bør nyde fremme.
Det bør bare være sådan, at vi også tænker miljøet ind, når vi laver akvakultur, at det nære miljø og havmiljøet ikke må forurenes.
Det er der ingen grund til, for så flytter vi bare problemsættet.
Der er allerede meget i gang.
Vi har ikke noget imod, at man bruger nogle penge på det her område, og vi vil gerne være med til at sikre, at det foregår på den rigtige måde.
Så må vi se under udvalgsarbejdet, hvad det kan føre til.
Men det ville have klædt regeringen at gå ind i det her med en helt anden styrke med hensyn til at inddrage samtlige Folketingets partier i det her.
Vi har haft en vældig diskussion om kontrollen.
Polen har lov at fiske 16.000 t torsk årligt, men vi kan se, at der har været en fangst på mellem 70.000 t og 100.000 t.
Det peger på, at der er et voldsomt – voldsomt – fiskeri af sorte fisk af vores nabolande, og det betyder, at de danske fiskere risikerer at få færre fisk, hvis ikke vi sørger for at få en ordentlig fælles kontrol.